- 1 BUGAA KORENT
- <
- 1
- >

Eletar yay étiar yo Pool ahiĉ me bugaa
Korent
Waf waw wabaj me n’eletar yauye
Pool nailene jangu yay yaa Korent ni bújaorol búutten. Esúh yay yaa Korent ece yom ni súsuh sasu saa mof mamu maa Geres safaŋ me ni sibaje hámma, dó ᵽe mala úsih yo waamme úuba. Umigel gammeŋe ni ᵽoᵽ bugan galeleh ubugi ró. Gammeŋe ni bugaa ró Korent buroŋil buroŋ bom bal ekan galego.
Gannay gaugu, bugaa Korent nihi gulagen baᵽinorer ni bulago bánoban sáᵽullo. Gammeŋe ni bugaa jangu yay yaa bo bugan guomene bugaa bice n’ulago wauwu balama gúbbañul gúni ejangara. Ejangaraay bugaa Korent gubaje gajahali mala suroren sammeŋe sayae ni mukanay mamu ni ᵽoᵽ ni gailoil bújoŋor wawu ulago. Pool nahihiĉ eletar yauye étiar yauye bi ébalil.
Wafaŋ me n’ubaje hámma, wo uomme firim fafu favarei me, faamme : Kirista (dóemme an ahu o Aláemit aboñulo me) nabbaŋibaŋ n’ekurua. Firim faufu malillo arafuhow mújuut mujoh fo (1 Korent 1.18 bi 2.15). Bugan bugagu bugo Yésu Kirista aboñ me bugo ᵽe uroka gom bugal Aláemit bugo nihi gurok tiñ tanur (1 Korent 3).
Ebaj gajow gagu gal ajangara, mbiban mat’uroŋ buroŋ baĉole, yo jangu yay eotut eruhen yo (1 Korent 5 bi 6). Pool nábale may suroren sasu so bugaa Korent guroren me mala búyabo (1 Korent 7), ter mala gailoil bújoŋor mukanay mamu maa wawu ulago (1 Korent 8 bi 10). Ni gurim gaugu ᵽe, Pool umu n’elaw ejangaraay aagil gúkanum bugagu ban ni guliᵽ maaroil. Nagiten ᵽoᵽ bu ejangaraay gulet me ni fujoh fánofan. Ujógum ni 1 Korent 11.17 bi 14.40, Pool nalolob mala eroŋ ni fuomunor fal ejangara. Gábboli guote gúĉibben buroŋ babu baa fuomunor fafu fal ejangaraay (1 Korent 13).
1 Korent 15 eosenolal búoh Aláemit naileyilen Yésu n’eĉet yay, ban funah fice, bugan bugagu gaĉet me ᵽan may guilo. Eno me ejangaraay gúinene firim faufu, buroŋil ni gáinenil ᵽan sibaj nafa.
1
Basaf babu baa Pool
1 Injé Pool, o Aláemit aĉob me íni aᵽotora ala Yésu Kirista, ni ᵽoᵽ atiolal Sosuten, 2 wóli jihiĉeul eletar yauye bi ni jangu Aláemit yaamme baubu Korent, bi ni buru bugan bugagu gaĉobi bo me bi eroŋ mala Aláemit, ban n’gúni bugola mala gáinenil ni Yésu Kirista, ti ᵽoᵽ bugagu ᵽe gavoge me tánotan ni mof gajow gagu gal Ataw Yésu Kirista, aamme Ataw ahu ala bugo ni wolal ᵽe.
3 Mbi Ᵽayolal Aláemit ni Ataw Yésu Kirista gúsonienul ban ni gusenul gásumay !
Pool o n’esal Aláemit mala úji waw wo nasene me
4 Nánonan ínje umu n’esalen Aláemit molul mala gáji gagu go násenumul me ni Yésu Kirista. 5 Maagen mamu, gajogorul ni Kirista gukanulkan n’jisanumet n’úji waw ᵽoowo, fáŋum úji waw ᵽe wal elob ni waa gaffas. 6 Bagitener babu baya me ni Kirista buru jujohbojoh liŋ tir, 7 iki bajut gáji gace gal Aláemit go jibajut, buru n’enah yay funah fafu fo Ataolal Yésu Kirista ajae me éraŋul. 8 Aĉila ajae me esenul sembe sasu sal ejoh liŋ tir bi funah fúsola ; mamu, no funah fafu fal éjoul yay yola fujae me eĉigul, an mát’áju ategul elob yánoyan yaa gatil go buru jikane. 9 Jiffas búoh Aláemit faŋaol, aĉobul me bi eroŋ ni gajogor n’Añolol Yésu Kirista aamme Ataolal, nakanekan wo nalobe me.
Búfaculor babu bal ejangaraay bugaa Korent
10 Gutiom, ínje umu n’elaul ni gajow gal Ataw Yésu Kirista iegul : jijamor, jambi búfaculor bubaj n’etulul ; jujogor liŋ, jibaj biinum banur, ban ᵽoᵽ jibaj gaᵽinor ganur ! 11 Maagen, gutiom, baje bugan bugaa fiil fafu faa Kuloe gakelo gugitenom búoh gajamor gulet ni buru. 12 Wo nimaŋ me elobul uwe : guce ni buru nihi guoh : « Injé ni Pool nibbañe », bugagu n’guoh : « Injé ni Apolos », bugaguil n’guoh : « Injé ni Ᵽier », guce mul n’guoh : « Injé ni Kirista nibbañe. » 13 Jíinene ᵽiaŋ búoh Kirista an nájue agaborol ? Pool ᵽiaŋ aĉele n’ekurua yay molul ? Ni gajow gaa Pool jiyabe gábatise ?
14 Nisale Aláemit min íbatiseut me ánoan ni buru iki fádo Kirispus ni Gaiyus. 15 Mamu, an ni buru mát’áju aah o ni gajaom nábatisei. 16 (Ey hetaŋ... maagen níbatisee ᵽoᵽ fiil fafu fal Estefanas, bare ᵽúrto fiĉila, íinenut ter níbatisee ace mul itajen.) 17 Let bi gábatise bugan Kirista aboñom, bare til bi egiten Firim fafu Fásum me ; dó ᵽe ínje m’baŋarut gurim gaa malillo mal arafuhow, mamu jambi eĉet yay yaa Kirista n’ekurua éni eĉet yaa bamotoŋ.
Yésu Kirista o aamme sembe sasu ni malillo mamu sal Aláemit
18 Maagen mamu, gavare eĉet yay yaa Kirista n’ekurua, ni bugagu gaamme n’ejow bi ellim kakan batey ni fuhow ; bare ni wolal jaamme ni bulago babu baa gaᵽah, gugitengiten sembe sasu sal Aláemit. 19 Ni Bahiĉer babu Aláemit naage : « Malillo mamu maa bugan bugagu galillo me, ᵽan ihajen mo, mujah mamu maa bugan bugagu gajah me, ᵽan inemen mo*1.19 Juluj Esai 29.14. » 20 Ñer wa bugan bugagu galillo me gújue gutajen gulob ? Uᵽájula gurim Aláemit bugagu ni uceŋoraaw bugaa jama wa gújue gulob ? Leti Aláemit nagitengiten búoh malillo mamu maa mof me kakan batey ni fuhow ? 21 Maagen mamu, arafuhow ni malillool ᵽoomo najuge wo Aláemit akan me, bare ájuut affasol. Yo eĉile Aláemit naah aŋar gurim gaugu gal eĉet yay yaa Yésu n’ekurua go wóli jivaree me min aᵽagen bugagu gáinen me, ban mof mamu, mo, ni mujoh go batey ni fuhow. 22 Esúif yay ugitenum wajahaliene gurorene, ban galet me Esúif†1.22 galet me Esúif : ni gugerekay guoge egerek yay., bugo, malillo guliᵽe. 23 Wóli til Kirista abbaŋi me n’ekurua yay jivaree, ban n’Esúif yay kakan waf wasunenie ; bugan bugagu galet me Esúif, ni bugo, kakan batey ni fuhow. 24 Bare ni bugo Aláemit aĉob me, ásuif-ó, alet me ásuif-ó, Kirista o aamme sembe sasu ni malillo mamu sal Aláemit. 25 Ey, waf waw wal Aláemit, wo bugan bugagu gujoge me batey ni fuhow, ufafaŋ malillo mamu mal arafuhow ; wo gujoge me gabajut sembe gal Aláemit ufafaŋ fúf sembe sasu sal arafuhow.
26 Gutiom, julujoro ᵽaa joon, buru bugo Aláemit aĉob me : ni bujugum bal arafuhow, meŋut ni buru bugan galilloe, meŋut ni buru bugan gabaje sembe, meŋut ᵽoᵽ ni buru bugan búgamah. 27 Bare til, bugan bugagu bugo mof mamu mujoh me utea ni guhow, Aláemit bugo naĉobe bi esuen galillo me ni mof ; naĉobe gabajut me sembe bi esuen bugagu gabaj me sembe ; 28 naĉobe bugan bugagu gabajut me nafa, bugo mof mamu muĉotihene me, galet me wáfowaf, bi ékerul bugagu bugo mujoge me bugan búgamah : 29 mamu arafuhow ánoan mát’áju amandor bújoŋor Aláemit. 30 Aláemit nakanulkan n’jujogor ni Yésu Kirista, ban nakane min Yésu faŋaol áni malillo mamu mololal : aĉila Kirista akane min Aláemit ajogolal bugan gaĉole, o aĉilolal nuroŋal bi mala Aláemit, ban o ᵽoᵽ aalorolal ni gatil gagu. 31 Mamu, wo Bahiĉer babu bulob me n’ukano, baah me : « An amaŋ me fumandor, amandor mala wo Ataw akan me‡1.31 Juluj Séremi 9.23. »

- 1 BUGAA KORENT
- <
- 1
- >

*1:19 1.19 Juluj Esai 29.14

†1:22 1.22 galet me Esúif : ni gugerekay guoge egerek yay.

‡1:31 1.31 Juluj Séremi 9.23

© 2015 WBT