- LIK
- <
- 22
- >

22
Yudas nak’agum firim bi ni Yésu
(Mácie 26.1-5, 14-16 ; Maruk 14.1-2, 10-11 ; Saaŋ 11.45-53)
1 Gaggan gagu gal unaĉ waw wabajut me lévir, go guvoge me Paak, gulofulo. 2 Ñer ufan uteŋenaaw ni úᵽajula gúboñ Aláemit bugagu n’gúni n’eŋes bu gujae me ekan ni mutuho ró n’gumuh Yésu, mata gúholiholi gailo ésuh yay. 3 Ban Seytane nanogen Yudas o guvoge me may Isikariot, ace ni uᵽotoraaw gaamme guñen ni gúuba. 4 Yudas najow ak’alob n’ufan uteŋenaaw ni ufan ekosombil yay gapoe me gávi-Aláemit gagu, bu najae me ekan min Yésu alo ni guñenil. 5 Ñer ni súmil nár mala yo iki gulob esenol síralam. 6 Yudas namaŋ, aban náni n’eŋes no jáhor me ekan Yésu nalo n’guñenil ésuh yay m’baffasut.
Yésu naboñ guke ecokor Paak yay
(Mácie 26.17-25 ; Maruk 14.12-21 ; Saaŋ 13.21-30)
7 Funah fafu fal unaĉ waw wabajut me lévir ni fiĉigul, no gabbarum gagu gaa Paak nihi gúsimeni me. 8 Yésu naboñ Ᵽier ni Saaŋ naagil : « Jujow iki jucokor Paak yay min mb’utiñal yo. » 9 N’guogol : « Tay numaŋe jucokor yo ? » 10 Naagil : « Juutten : No jijae me enogen n’ésuh yay, ᵽan jiemor n’ace áine átebul jifin jaa mal ; jilagenol iki junogen ni yaŋ yay dó najae me enogen, 11 ban n’juoh ala yaŋ yay : “Afan ahu naage juroreni ni baŋ bay najae me etiñ Paak yay o ni ulagorol ?” 12 Ᵽan agitenul ñer fatiya yaŋ yay futoŋ fámah, dó ᵽan jutoh wo nusoholaal me ᵽe. Dó mbi jucokor me Paak yay. » 13 N’gukay, guĉih n’gutoh waf waw ᵽe may ti Yésu alobil yo me, min ñer gucokor fitiñ fafu faa Paak yay.
Etiñor Yésu ésola ni uᵽotoraol
(Mácie 26.26-30 ; Maruk 14.22-26 ; 1 Korent 11.23-25)
14 No tinah talu tiĉih me taa fitiñ, Yésu ni uᵽotoraol n’gunamo. 15 Naagil : « Jiffasut bu nimaŋ me itiñ Paak ye ni buru balama ílam ! 16 Niegul, mat’ímus ibbañ itiñ yo bi no ejae me ekano joon ni Jávi Aláemit. » 17 Ñer naŋar éremuma, nasal Aláemit aban naagil : « Jiŋar dáure jigabor ; 18 niegul, ᵽúrto jama mat’ibbander irem bíñu bi no Jávi Aláemit jijae me eĉigul. »
19 Mbiban naŋar ganaĉ, násonien go, namusulor go aban nagaboril go naagil : « Dáure enilom yaseni me molul. Jikan mo min ni’juosenom. » 20 No gutiñ me guban, nasenil may éremuma yay naagil : « Erémuma yauye yoemme físimom fajae me éyui molul bi eliŋen gajogor gagu guvugul gagu go Aláemit ajogor me ni buru. 21 Bare juluj : an ahu aamme n’ennomenom, ume atiñore maa n’ínje. 22 Maagen, Añol Arafuhow ban aĉet ti Aláemit ajoh yo me ; bare mataño mámah míni ni an ahu ajaol me ennomen ! » 23 Ñer uᵽotoraaw n’gunamo erorenor ay ni bugo ajae me ekan dáuru.
Síceŋor ulagora Yésu bi effas ay ni bugo afaŋe bugagu
24 Ulagorol n’gunamo síceŋor bi effas ay ni bugo aat me ajogi ti afaŋil me ᵽe. 25 Ñer Yésu naagil : « Uvíaw bugaa súsuh sasu guogenesowogen ni sembe ró, mbiban n’gumaŋ min guvogil ukana-maaro. 26 Bare buru jambi jíni ti bugo. Ᵽan til afaŋ me gájalo ni buru áni ti afaŋ me gatiti, ban aamme ni fuhow fafu áni ti aroka. 27 Nirorenul ay afaŋ me gájalo : aamme ni fitiñ ter aseneol me atiñ ? Leti aamme ni fitiñ ? Yoo ! Injé hum ume aam maa n’etulul ti amigelul.
28 Buru, buru juomme gamuten me mimanur n’ínje no táñiom me. 29 Yo eĉil me nisenul Jávi jaju juogen, ti may Ᵽayom asenom jo me, 30 min mbi jitiñ n’jirem tiñ tanur n’ínje ni Jáviom, ban n’jinamo ni sifenjeŋ úvi bi eogen guil gagu gal Israel gaamme guñen ni gúuba. »
Yésu naah Simoŋ Ᵽier ᵽan ajundenol
(Mácie 26.31-35 ; Maruk 14.27-31 ; Saaŋ 13.36-38)
31 Yésu naah Simoŋ : « Simoŋ, Simoŋ, uutten ᵽaa ! Seytane nácine mala min áju agorenul ti an nah’aey me bahager bi éᵽuren éful bo. 32 Bare nilalaw míya jambi gáinen gúralii. Ban no nujae me ébbañul mbal ínje, mb’utajen uinum gutii sembe. » 33 Naagol : « Afanom, to niilo maa nibamban dáh, hani ban unogen ni fipeh ter uĉet, wola. » 34 Yésu naagol : « Ᵽier, niegi maa, tale gajem m’bujom, balama gáin guoh, ᵽan uoh ñono ñáfaji uffasutom. »
Yésu naah ulagorol jambi gujow ró me maer guñen gurakel
35 Yésu nabbañ aah ulagorol : « No niboñul me m’baŋarut síralam, baet, sidala,*22.35 Juluj Lík 9.3 ; 10.4 baje ᵽiaŋ uce wo jibajut ? » N’guogol : « Bajut. » 36 Naagil : « Yoo. Bare maer, an abaj me síralam aŋar so, an abaj me baet aŋar bo, ban an abajut me gafoje, annomen bisimool min annom ganur. 37 Injé ilobul yo, wo Bahiĉer babu bulob me buya n’ínje, uote ukano, min buoh me : “Guᵽinol ni ukana-maarat bugagu†22.37 Juluj Esai 53.12.” Ban walobi me ni Bahiĉer babu uya n’ínje, tinah wo tiĉige. » 38 N’guogol : « Afanóli, ufoje uwe úuba. » Naagil : « Uᵽiloe. »
Yésu o n’galaw ni firijaŋ fafu fal uoliv waw
(Mácie 26.36-46 ; Maruk 14.32-42)
39 Ñer Yésu náᵽur, aban najow bi ni firijaŋ fafu fal uoliv waw, ti naᵽi me nah’akan. Ulagorol n’gulagenol. 40 No naĉih me tiñ tautu, naagil : « Jilaw jambi julo ni gabut gaa Seytane ! »
41 Mbiban náhatuloil butum maageima garal gal eval, aban naya gújul min alaw 42 aah : « Ᵽaaya, umaŋ me, ᵽan ufaren éremuma yauye yaa sílam éraliom ! Bare mánoman níe, jambi wo ínje imaŋ me ukano, bare til wo aw umaŋ me. » [ 43 Ñer ni baj amalaka aavulo n’émit áᵽullol bi etañol sembe. 44 Nemme gágogor gunonol, Yésu nafaŋ galaw iki ésuᵽaol neh’esot elo n’ettam ti gulas gaa físim.]‡22.44 Ni bahiĉer bammeŋe bítiar, gurim gauge gúlero.
45 No nalaw me aban, naiyul ábbañul mbal ulagorol, aĉigul natogil gúmori mala gádeum gaam ni bugo. 46 Naagil : « Wa uĉile n’jíni n’gámori ? Jiilo n’jilaw, jambi julo ni gabut gaa Seytane ! »
Fujoh fafu faa Yésu
(Mácie 26.47-56 ; Maruk 14.43-50 ; Saaŋ 18.3-11)
47 Yésu m’babanerut elob, ni baj fítiman fiĉigul. Yudas, aamme ace ni uᵽotoraaw gaamme guñen ni gúuba, o ayabulo gayoŋ ; nalof Yésu bi ecolol garab. 48 Ñer Yésu naagol : « Yudas, ecot yay nuom n’eŋar min unnomen Añol Arafuhow ? »
49 No ulagora Yésu gujuh me wajae me ebaj, n’guogol : « Afanóli, jiŋar ᵽiaŋ ufojeóli min jiham bugan bugaubugi ? » 50 Ñer ace ni gaamen to me ni Yésu nateh aroka afan uteŋenaaw ámah ahu, ban naᵽirih gannuol gárib. 51 Bare Yésu naah : « Jihame ! » Aban nagor gannu áine ahu min abbañen to ti tínien me.
52 Aban nábaho mbal afan uteŋenaaw ámah ahu, ufan upoya gávi gagu ni ufan ésuh yay gakelol me fujoh naagil : « Bu jujoulo mee n’ufoje ró ni sugol ti nihi jíkail me ejoh akana-maarat ? 53 Funah-ó-funah ínje umuen ni buru dó ni gávi gagu, ban jujogutom. Bare tinah te, to tuomme tolul tom ni ᵽoᵽ taa Seytane, ávi emoĉ ahu. »
Ᵽier o n’eceŋ gaa búoh aĉila an om ala Yésu
(Mácie 26.57-58, 69-75 ; Maruk 14.53-54, 66-72 ; Saaŋ 18.12-18, 25-27)
54 N’gujoh Yésu gújaenum bi yaŋ afan uteŋenaaw ámah ahu. Ᵽier nah’alagenil búsol ráli. 55 N’gusaen sambun n’etut fúlumet fafu, mbiban n’gunamo gúgot so. Ᵽier may nákail anamo to ni bugo. 56 Aroka ace aare najugol to nanamo me alof sambun sasu ; nalujol aluj naah : « Aíne ahumu may bugo ni’gujaor ! » 57 Bare Ᵽier naceŋol naagol : « Aare ahu, iffasutol. » 58 Ᵽúrto, ni baj ace ajugol naah : « Aw buru bugom. » Bare mul Ᵽier naah áine ahu : « Injé let wóli. » 59 Ᵽio maa, ace naĉimen aah : « Maagen, áine ahumu bugo bugom, mata an ala Gálile om. » 60 Ᵽier bae mul naah : « Aw iffasut wa numaŋe elob. » To baenah o baroŋer n’elob yay, gáin gagu n’guoh. 61 No ñer Ataw nábahoul aluj Ᵽier ; Ᵽier naosen firim fafu fo Ataw alobol me : « Balama gáin guoh jama, ᵽan uoh ñono ñáfaji uffasutom. » 62 Náᵽur bi tíyaŋ aban nanamo ukoŋ ni sembe n’eteh mahat ró.
Gújel ni gúteh saa Yésu
(Mácie 26.67-68 ; Maruk 14.65)
63 Ñer bugan bugagu gajoh me Yésu nihi gúfohulol n’gutegol. 64 Ᵽan ni’gufut buulol, mbiban n’gurorenol : « Ulobóli ᵽaa ay ategi ! » 65 Nihi ᵽoᵽ gulob sulob sammeŋe saa gújel guya ni o.
Yésu bújoŋor fujoj fafu fámah fafu
(Mácie 26.59-66 ; Maruk 14.55-64 ; Saaŋ 18.19-24)
66 No tihalen me, fujoj fafu fataliŋe me ni fuomunor. Gaam dó me, bugo guomme ufan uteŋenaaw, úᵽajula gúboñ Aláemit bugagu ni ufan Esúif yay. N’guboñ gúŋarul Yésu bi to bújoŋor fujojil. 67 Mbiban n’gurorenol : « Ulobóli ᵽaa, aw uomme Kirista ? » Naagil : « Iogul me ey, mati jíinenom ; 68 ban irorenul me, mati jíbahulom. 69 Bare maer ñer ᵽan Añol Arafuhow ak’anamo ni gañen gárib gal Aláemit-Sembe. » 70 N’guoh bugo ᵽe : « Kan hum aw uomme Añol Aláemit ? » Naagil : « Nemme buru julob yo : aĉila nem. » 71 Ñer n’guoh : « Usoholautal bagitener bice ! Wolal faŋaolal nuunale gurimol ! »

- LIK
- <
- 22
- >

*22:35 22.35 Juluj Lík 9.3 ; 10.4

†22:37 22.37 Juluj Esai 53.12

‡22:44 22.44 Ni bahiĉer bammeŋe bítiar, gurim gauge gúlero.

© 2015 WBT