- 2 BUGAA TESALONIK
- <
- 1
- >

Eletar yay éutten yo Pool ahiĉ me bugaa
Tesalonik
Waf waw wabaj me n’eletar yauye
Eletar ye éutten yauye ebbanobañ ni firim fo Pool attogene alob ni fo ni eletarol étiar, faamme fal ébbañul yay yal Ataolal Yésu. Min gunah gagu gúgale me, mo may ejangaraay gubaje me gajahali min Ataw Yésu abbañerulat mee. Babu Tesalonik, baje bugan gaage funah fafu fal ejoulol fiĉiloĉih fuban (2 Tesalonik 2.2). Guceil gulalat burok (2 Tesalonik 3.6-12). Ni gaᵽinoril, soholaut ebbañ gurok mata Ataw mati ᵽio naĉigul.
N’eletar yauye éutten yauye, Pool ñer náᵽajule baligenerol. Gáinen ajangara ndi gúᵽuren buroŋ arafuhow. Ndi may gúᵽuren buyoh ni sílam. Funah fafu fo Yésu ajae me éjoul, fiĉila maarat mamu mujae me enemeni bándor (2 Tesalonik 1.5-9). Maer ᵽan maarat mamu umu n’erok ni mof mamu makoᵽe (2 Tesalonik 2.1-12). Pool nagitenolal mo ti nihi ní me arafuhow o nasene gajow gagu gal "An ahu Aarat me." Maarat maumu bájalo bom baomene sembe sasu ᵽe saarat me. Baje waf wajeke ᵽan bájalo baubu jambi búju bigitenoro ᵽoobo. No bujae me egitenoro ti bíni me joon, ᵽan binemeni ; bare ᵽan let maer jae ekano. Yoemme ñer : No Yésu ajae me éjoul ti Ataw ala mof mamu, bugan bugagu ᵽan guffas maarat mamu ti míni me joon. No ñer, mati mubbañ mubaj sembe sánosan.
Eletar ye ñer uyu n’étallen ejangaraay jambi ᵽan gusommen n’eᵽinor búoh gubaje guban wo guŋese me. Enah yay yolil eotut éfirenil eroŋ buroŋ babu baa funah-ó-funah ni may ekan urok waw wo gusenil me babe ni mof.
1
Basaf babu baa Pool
1 Injé Pool, Silas ni Tímonte, wóli jihiĉeulul, buru bugaa jangu yay yaa Tesalonik jaamme bugan bugaa Ᵽayolal Aláemit ni Ataolal Yésu Kirista. 2 Mbi Ᵽayolal Aláemit ni Ataolal Yésu Kirista gúsonienul ban ni gusenul gásumay !
Ebbáñul yay yaa Yésu bi etaliŋ mof mamu
3 Gutióli, wóli juote nánonan jisal Aláemit molul. Wáriari min jikan mo, mata gáinenul ugu min gufaŋe n’guliŋe, ban may gábbolior gagu go júbbolior me ugu min gufaŋe n’gújaloe funah-ó-funah. 4 Yo eĉil me wóli faŋaóli nihi jimalenul ni sasu sijangu sal Aláemit, mala min buru jujoh me liŋ ni gáinen gagu go jibaj me ni Yésu, hani min bugan bugagu gúlamenul me ban n’guyogenul faŋ. 5 Sílam sausu ᵽe sigitengiten búoh bataliŋer babu bal Aláemit buĉoĉol ; so ᵽan siĉilul me n’jíni bugan gaᵽiloe enogen ni Jávi jaju jal Aláemit jo jílame mee mala jo.
6 Maagen mamu, Aláemit nakakan Aláemit aĉole : ᵽan akan bugan bugagu gálameneul me min bugo may gúlam sílam sasu sanur sasu, 7 ban buru jaamme ni sílam, ᵽan asenul gáelo ti ᵽoᵽ wóli jijae go me eyab. Gáelo gaugu ᵽan asen go no Ataw Yésu ajae me éraŋul n’émit yay, o ni emalakaol gabaj mee sembe faŋfaŋ. 8 Aĉila Yésu ᵽan ájoul n’etut sambun sajege faŋ, bi eteh bugan bugagu galat me Aláemit ban ni gulat ᵽoᵽ ékanum wo Firim fafu Fásum me fal Ataolal Yésu fulob me. 9 Gúteh gagu go bugan bugaubugi gujae me eyab, go guomme ganemo bi nánonan, ráli Ataw ni sembeol sammeŋ mee gasal. 10 Funah faufu no najae me éjoul yay, bugan bugagu ᵽe gaamme bugola ᵽan gumigeletol ban ni gusalenol. Buru faŋaul ᵽan jíni ni gayoŋ gagu golil, mata jíineyinen ni firim fafu fo wóli jivareul me.
11 Yo eĉil me wóli nihi jilaw molul m’báelout, tima Aláemit, aĉilolal me ᵽe, nakanul n’jíni bugan gájahore enogen ni buroŋ babu bo navogul me mala bo. Jilae ᵽoᵽ min aŋar sembe sasu sola min asenul biinum bal ekan maaro, mamu ᵽan júju jikan burok babu bo gáinenul guĉil me ekan iki bubao lis. 12 Mamu, buru ᵽan jiĉil min gajow gagu gal Ataolal Yésu gusaleni, ban buru ᵽoᵽ n’jiyab gasal mola. Dó ᵽe ni bakaner babu baa gáji Aláemit bugo n’Ataw Yésu Kirista dujoumulo.

- 2 BUGAA TESALONIK
- <
- 1
- >

© 2015 WBT